
1. Atbalstīt Elektronisko sakaru nozares attīstības plānu 
2021.–2027. gadam (turpmāk – plāns).

2. Noteikt Satiksmes ministriju par atbildīgo institūciju plāna ieviešanā un valsts akciju sabiedrību "Latvijas Valsts radio un televīzijas centrs" un plānošanas reģionus par līdzatbildīgajām institūcijām plāna ieviešanā.

3. Satiksmes ministrijai izveidot darba grupu, iekļaujot iesaistītās puses, tostarp sakaru nozares asociāciju, Ekonomikas ministrijas, Vides aizsardzības un reģionālās attīstības ministrijas, Sabiedrisko pakalpojumu regulēšanas komisijas un Konkurences padomes pārstāvjus, un darba grupai izstrādāt un līdz 2022. gada 31. decembrim iesniegt Ministru kabinetā informatīvo ziņojumu par nepieciešamajiem grozījumiem normatīvajos aktos administratīvā sloga samazināšanai elektronisko sakaru tīkla attīstībai, lai nodrošinātu:
3.1. līdzvērtīgus citiem sabiedrisko pakalpojumu sniedzējiem (ūdensapgāde, siltumapgāde, elektroapgāde) publiskā un privātā nekustamā īpašuma lietošanas tiesību aprobežojuma par labu elektronisko sakaru komersantam nodibināšanas nosacījumus; 
3.2. būvniecības jomā atvieglojumus elektronisko sakaru tīklu attīstībai nepieciešamās infrastruktūras izbūvei, tostarp jaunbūvējamās vai rekonstruējamās 3. grupas ēkās un 5G tīkla izvēršanai, kā arī vienlīdzīgai visu elektronisko sakaru komersantu piekļuvei publiskajam un privātajam nekustamajam īpašumam elektronisko sakaru pakalpojumu sniegšanai.

4. Satiksmes ministrijai līdz 2024. gada 30. jūnijam izvērtēt platjoslas attīstībai nepieciešamo investīciju apjomu un, pamatojoties uz iegūto informāciju, sagatavot un līdz 2024. gada 31. decembrim iesniegt Ministru kabinetā informatīvo ziņojumu, lai rastu risinājumus nepieciešamā trūkstošā finansējuma piesaistei. 
 	
5. Satiksmes ministrijai noteiktā kārtībā iesniegt Ministru kabinetā informatīvo ziņojumu par plāna starpposma izvērtējumu līdz 2025. gada 31. decembrim.

6. Noteikt Satiksmes ministriju par atbildīgo institūciju valsts atbalsta veida izstrādāšanā un saskaņošanā ar Eiropas Komisiju valsts atbalsta programmas Nr. 33324 "Nākamās paaudzes tīkli lauku teritorijās" ietvaros izbūvētās infrastruktūras uzturēšanai. Noteikt, ka notifikācija Eiropas Komisijā ir iesniedzama līdz 2022. gada 31. decembrim.

7. Jautājums par papildu valsts budžeta līdzekļu piešķiršanu plāna īstenošanai 2022. gadam un turpmākajiem gadiem ir skatāms likumprojekta par valsts budžetu kārtējam gadam un likumprojekta par vidēja termiņa budžeta ietvaru sagatavošanas procesā, ievērojot valsts budžeta finansiālās iespējas.

8. Atzīt par spēku zaudējušu:
8.1. Ministru kabineta 2012. gada 7. decembra rīkojumu Nr. 589 "Par Nākamās paaudzes platjoslas elektronisko sakaru tīklu attīstības koncepciju 2013.–2020. gadam" (Latvijas Vēstnesis, 2012, 195. nr.; 2015, 60. nr.; 2016, 159. nr.; 2018, 168. nr.; 2019, 7. nr.);
8.2. Ministru kabineta 2018. gada 12. marta rīkojumu Nr. 102 "Par Elektronisko sakaru nozares politikas plānu 2018.–2020. gadam" (Latvijas Vēstnesis, 2018, 52. nr.).

